
			A MÉS QUE MUSA: Gràcies per convidar-me, 

			de nou, a sentir, a somniar.

		

	
		
			“De sobte es veié dalt d’una Kawasaki pel carrer de Colom. Darrere, abraçada al seu cos, una roja de llavis molsuts enlairava una melena llarga. Un somni prometedor.

			Un somni, però. (…)

			Fità la dona amb certa enveja. Duia un pijama d’estiu ben suggeridor, compost d’uns pantalons curts i un niqui de niló. Bruna com una cubana, tenia el parar distingit de les dones que ofereixen resistència al pas del temps. No veié la cara a l’home; capficat com estava, xuclava desatent d’una pipa apagada. Per un moment se la imaginà dalt de la Kawasaki. 
Féu un somriure i continuà endavant”. 

			“No emprenyeu el comissari!”. 

			Ferran Torrent

			—

			LLAMPEC

			El poema és la mirada que travessa

			amb la veritat de la paraula

			els ulls profunds de la veu humana.

			Només si hi penetra

			i t’esgarra amb un crit fondo,

			el poema segueix viu.

			Així vull morir tantes vegades

			com un llampec en la tempesta;

			desposseir-me d’aquesta mort

			obrint escletxes de llum en el cor.

			“Les cossinogues”. 

			Carles Querol Traver

			—

			“ (…) Però ací als marges de la llum i de l’ombra

			estovem i esbravem i entallem

			i ens debatem encara, els impossibles”.

			“Els impossibles”. (Fragment ). “Les cossinogues”. 

			Carles Querol Traver

			—

			“(…) Al meu esguard sentiràs

			l’esglai de reconéixer-te,

			i veuràs com esvoletega la teua ànima,

			que ja ha gravat el meu nom

			sota la teua escorça”.

			“Esglai”. (Fragment). “Les cossinogues”. 

			Carles Querol Traver

			—

			SI, PER TENIR-LA

			Si, per tenir-la, la feria al cor

			—era l’ortiga

			 que alena cremor.

			“El poema de la rosa als llavis”. 

			Joan Salvat-Papasseit 

				—

			SI N’ERA UN LLADRE

			Si n’era un lladre cor-robador,

			mirada bruna, llavi de foc.

			—Ai, la padrina, m’ha pres el dot.

			“El poema de la rosa als llavis”. 

			Joan Salvat-Papasseit

			—

			“No és tan fàcil tornar-se boig com a primera vista podria semblar, vist el cúmul de contradiccions que els models de vida socialment imperants comporten. És fàcil tenir alguna anomalia, trobar-se malament, fer alguna cosa rara o no fer-la mai, posar un èmfasi desmesurat en algun tipus de comportament, obsessionar-se per algun aspecte de la problemàtica personal o col·lectiva, o ignorar-ho totalment. Índexs d’activitats personals desequilibrades, els podem trobar en quasi tots nosaltres, dit siga sense ofendre. El problema és que això siga percebut com a bogeria”.

			“No és natural”. 

			Josep Vicent Marqués 

		

	
		
			Pròleg

			Vull donar-vos una xicoteta explicació de l’origen de Desitjos de paper.

			Des de l’any 2017 al 2022, vaig escriure molts textos, poemes en vers lliure i escrits, inspirats en l’intent d’apropament a una altra persona.

			D’este període, va sorgir també, la primera obra publicada per mi, un poemari titulat Alma en cueros, editat també, però en castellà, amb l’editorial NPQEditores, segell editorial dins del Grup Editorial Sargantana.

			Però quedaven dos obres més en el calaix. En estes dos obres, com en la primera, els poemes, escrits i textos, están ordenats per ordre cronològic de creació d’estos, amb la qual cosa, es pot veure un fil conductor que els unix en una història, si el llibre es llig de principi a fi. 

			Desitjos de paper, és una d’eixes dos obres del calaix, de contingut més fervent d’amor o d’instints nascuts durant aquell intent d’apropament a eixa persona.

			D’això tracta Desitjos de paper… desitjos que no es fan realitat, encara que s’hagen sentit i hagen existit.

			Aquests desitjos, de pell nua, com els sentiments d’ Alma en cueros, també són universals.

			Ho comprovareu i, espere, que gaudiu de la lectura.

			Susana Martínez Lorente

		

	
		
			***

			TU DECIDEIXES

			El que sentien era tan gran

			que se’ls escapava de les mans.

			Ell no donava el primer pas, ella tremolava

			en la intenció de donar-lo.

			A ell li agradava jugar,	

			ella amb els sentiments no jugava.

			Ell pensava que la punxaven i no sagnava,

			i la realitat era que ella sagnava

			sense necessitat d’ésser punxada.

			Ell, fart de l’espera, tesava per a forçar un començament.

			Ella amb la tensió, es paralitzava més i

			sagnava a borbollons.

			El desig els mantenia lligats de mans en 

			el seu desencontre.

			L’estima d’ambdós no se sap d’on arribava.

			Mur al costat de mur, 

			cap dels dos l’enderrocava. 

			Ell amb altres flirtejava i ella gairebé ni reaccionava.

			La decisió era d’ell, donar l’oportunitat o

			no a una o altra, depenia del seu criteri.

			Qui et vulga en la seua vida et posarà,

			qui no et vulga, no et posarà en ella.

			No cal barallar-se per un lloc.

			Cadascú es lliure

			d’elegir el que vol en realitat i lluitar o no

			per allò, així com la manera en que es 

			lluita per aconseguir-ho.

			L’elecció d’ella era ell, i ell era conscient,

			gairebé per això ell jugava a la tensió.

			Ella no volia eixe joc, perque l’abocava a

			la bogeria i si, per arribar a ell, havia de 

			perdre’s a si mateixa, l’elecció estava 

			molt clara: la solitud millor que la bogeria 

			acompanyada.

			Tu decideixes.

		

	
		
			***

			UNA ALTRA NORMALITAT 
ÉS NECESSÀRIA

			“Et conec”, diu, i sap el teu nom, et diu dades de la teua família, el cotxe que portes, on vius, quants diners creu que tens o no tens, on treballes, qui són els teus amics i els amors que has tingut...

			“Em coneixes??”, pense jo... mai en la vida hem parlat l’un amb l’altre ni cinc minuts; mai en la vida hem coincidit a l’escola, ni en cap projecte junts; mai en la vida m’has saludat quan em veies pel carrer ni en cap lloc; mai en la vida hem conversat ni de les meues coses ni de les teues, ni t’he contat com em sent ni tu a mi tampoc, ni saps dels meus sentiments cap a altres ni jo dels teus, ni hem rigut juntes ni hem compartit moments feliços i molt menys tristos...

			No.

			No em coneixes.

			I jo a tu, tampoc.

		

	
		
			***

			“EL QUE CREES, CREGUES”. 
(Parlen les parets III)

			Som espurnes en la nit,
espurnes en el dia,
esperant què?
Un vent favorable?
Una suau brisa que provoque la flama?
Trobar la fusta que atie el foc?
Un raig en la tempesta?
Un moment propici en la calma?
Som espurnes en la nit,
espurnes en el dia,
gairebé sols és necessari
creure’ns que som espurnes
per ablamar-nos en la flama
per abrusar sense flama
per renàixer de la cendra 
que ens aclama. 

